CELEX: 62013TN0319
Language: sk
Date: 2013-06-11 00:00:00
Title: Vec T-319/13: Žaloba podaná 11. júna 2013 — Elmaghraby a El Gazaerly/Rada

24.8.2013   
            
            
               SK
            
            
               Úradný vestník Európskej únie
            
            
               C 245/12
            
         Žaloba podaná 11. júna 2013 — Elmaghraby a El Gazaerly/Rada
   (Vec T-319/13)
   2013/C 245/14
   Jazyk konania: angličtina
   
      Účastníci konania
   
   
      Žalobcovia: Ahmed Alaeldin Amin Abdelmaksoud Elmaghraby (Káhira, Egypt) a Naglaa Abdallah El Gazaerly (Londýn, Spojené kráľovstvo) (v zastúpení: D. Pannick, QC, M. Lester, barrister, a M. O’Kane, solicitor)
   
      Žalovaná: Rada Európskej únie
   
      Návrhy
   
   Žalobcovia navrhujú, aby Všeobecný súd:
   
               —
            
            
               zrušil rozhodnutie Rady 2013/144/SZBP z 21. marca 2013, ktorým sa mení a dopĺňa rozhodnutie 2011/172/SZBP o reštriktívnych opatreniach voči určitým osobám, subjektom a orgánom s ohľadom na situáciu v Egypte (Ú. v. EÚ L 82, s. 54) v rozsahu, v akom sa týka žalobcov,
            
         
               —
            
            
               vyvrátil tvrdenia, že každý zo žalobcov je zodpovedný za zneužitie štátnych prostriedkov a v Egypte je vyšetrovaný súdmi, a
            
         
               —
            
            
               zaviazal žalovanú na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobcovia uvádzajú päť žalobných dôvodov.
   
               1.
            
            
               Prvý žalobný dôvod je založený na tvrdení, že Rada neuviedla dostatočné dôvody na zahrnutie každého zo žalobcov do opatrení z roku 2013.
            
         
               2.
            
            
               Druhý žalobný dôvod je založený na tvrdení, že Rada zjavne pochybila, keď sa domnievala, že vo vzťahu ku každému zo žalobcov bolo splnené kritérium na ich zaradenie do zoznamu, keďže neexistuje nijaký skutkový ani právny základ na ich označenie.
            
         
               3.
            
            
               Tretí žalobný dôvod je založený na tvrdení, že Rada porušila svoje povinnosti v súvislosti s ochranou osobných údajov podľa nariadenia (ES) č. 45/2001 (1) o ochrane osobných údajov a smernice 95/46/EHS (2) o ochrane osobných údajov.
            
         
               4.
            
            
               Štvrtý žalobný dôvod je založený na tvrdení, že Rada nedodržala práva žalobcov na obhajobu a účinnú súdnu ochranu.
            
         
               5.
            
            
               Piaty žalobný dôvod je založený na tvrdení, že neopodstatnene a neprimerane porušila základné práva žalobcov vrátane práva na ochranu ich majetku, podnikania a dobrého mena.
            
         
      (1)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov.
   
      (2)  Smernica Európskeho parlamentu a Rady 95/46/EHS z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov.